Et mindre skib brød søndag morgen i brand ud for Marinemuseet i Aalborg. Først fem timer senere blev branden slukket. Beredskabscenter Aalborg fik anmeldelsen klokken 7.00, og da de kom derud, kunne de se, at der var ild i maskinrummet. - Det brændte voldsomt, og flammerne stod ud fra skibet. Det væltede ud med sort, tyk røg, siger indsatsleder Peter Reinau til TV2/Nord. Beredskabet havde svært ved at få adgang til branden, og først efter brug af motorsav kom de ind gennem dækket. Der blev herefter brugt skum og vand til at få lukket ned for flammerne, og i alt blev der brugt over fem tons vand, som efter brandslukningen skulle suges op af et slamsugerfirma. - Når der ligger så meget vand i båden, er der fare for, at den synker, og det ville ikke være godt, for den er fyldt med olie og slam, siger Peter Reinau.

Opsummering:
Beredskabscenter Aalborg rykkede søndag morgen ud til en voldsom skibsbrand.